喜章仲孚朝奉見過十韻
作者：呂本中
朝代：宋

paragraphs: 苦語不難好，舊交今則無。
但能留客坐，已勝折腰趨。
只有連根煮，初非滿眼酤。
苔痕記拄杖，雪影傍跏趺。
語道我恨晚，說詩公不迂。
丁寧入漢魏，委曲上唐虞。
歷歷有全體，匆匆或半塗。
真當置度外，不敢望庭隅。
日月換新歲，江山非故吾。
他年佳句在，與畫密庵圖。